**Uttakskriterier elvepadling (freestyle og slalåm) til sesongen 2025**

*Foreslåtte kriterier og fremgangsmåte under er et forslag til uttak til sesongen 2025. Dokumentet og uttakskriteriene/fremgangsmåtene er pr august 2024 ikke endelig, men skal gjennomgås i miljøet, og ferdigstilles i etterkant av dette. Det er tidlig i en prosess med å bygge opp nye landslag, og kriterier kan revideres til sesongen 2026.*

**Rammer for uttak:**

Hovedfokuset for uttak til internasjonale konkurranser er i 2024 å bygge landslag innenfor freestyle elvepadling.

På grunn av et lite miljø på høyt nivå på elv nasjonalt er det nødvendig å reise ut av landet for å få erfaring med konkurranse, samt kjennskap til utøvere og treningsmiljø fra andre land. Treningsmiljøet for freestyle er i all hovedsak et lite nasjonalt miljø, med noen klubber der det er flere utøvere. Der en i andre idretter kan få mye erfaring med konkurranse lokalt, regionalt, og nasjonalt, vil det i freestyle elvepadling være internasjonalt en finner andre utøvere. Utøvere på et visst nivå kan derfor kvalifisere til deltakelse på internasjonale konkurranser.

Ettersom det er et lite miljø vurderes det som viktig at uttak ikke blir ekskluderende og splittende for fellesskapet mens vi forsøker å bygge lag. Antall plasser til disposisjon setter rammene for hvor mange som kan tas ut i de ulike klassene. Uttak baseres på objektive og subjektive faktorer, se under. Uttak forsøkes basert på objektive faktorer i størst mulig grad, men med bruk av skjønn, der subjektive faktorer tas inn i vurderingen, spesielt i tvilstilfeller. Uttak gjøres av uttakskomite valgt av NPF, og består i 2024 av Nicolas Caussanel, Marlene Devillez, Tora Heggem, og Thomas Pindard. Uttakskriteriene utarbeides av denne komiteen, med innspill fra miljøet.

**Verdigrunnlag:**

* Samhold og idrettsglede i et sterkt treningsmiljø sees på som forutsetninger for topprestasjoner.
* Idretten skal ha fokus på idrettsglede, og barneidrett skal skje på barnas premisser.
* Uttak skal reflektere at det er fokus på å bygge lag.
* Gode holdninger og atferd mot andre er like viktig som fysisk og teknisk trening

**Kjøreregler for sosialt treningsfellesskap:**

* Fokus på å bygge tillit og på idrettsglede
	+ Tillit mellom utøvere, utøvere og trenere, og mellom trenere, utøvere, og foreldre
* Fokus på god kommunikasjon om positive og negative hendelser og problemstillinger.
	+ Ved utfordringer, problemer, noe man er misfornøyd med snakker en med de det gjelder eller ber om hjelp til å løse ev konflikter.
	+ Alle har ansvar for god kommunikasjon og positive sosiale bidrag.

**Objektive faktorer som legges til grunn for uttak:**

* Antall plasser til disposisjon bestemmer hvor mange som tas ut
* Deltakelse i tellende uttakskonkurranser og plassering i disse konkurransene vil være viktig for uttak (se appendix for detaljer)
* Deltakelse på treningssamlinger
	+ Deltakelse på treningssamlinger i Norge vil vurderes positivt mot uttak.
	+ Annen padling som gir relevant erfaring tilsvarende treningssamlinger kan også telle positivt. Dersom prioritering av annen padling fører til at man sjeldent/aldri deltar på treningssamlinger vil dette kunne telle negativt for uttak.
* Deltakelse på treningskonkurranser og hvordan en gjennom disse demonstrerer ulike ferdigheter og styrker som utøver vil kunne telle positivt.
	+ Treningskonkurranser er pr august 2024 ikke etablert.
* Det kan være aktuelt å sette en minimum poenggrense for å tas ut på landslag. Dette vil være en minimum poengsum som en må klare å oppnå i konkurranse.
* Idrettspsykologiske faktorer

**Subjektive – slår inn der det ikke er klart hvem som skal dra**

* Ved lik poengsum
* Ved lik deltakelse på konkurranser og treningssamlinger. Samt eventuell dokumentert egentrening.
* Ved gyldig fravær ved uttak
	+ Sykdom og andre gyldige årsaker.
* Ev forhold knyttet til uttakskonkurranse som gjør at skjønnsmessige vurderinger bør tas med
	+ Vannstand som gjør bølge/valse vanskeligere å skåre triks enn normalt
	+ Annet
* Om en bidrar positivt inn i laget og miljøet, er en god lagspiller.
* Oppnådde poengsummer i trening og konkurranse tas med i vurdering, og kan påvirke uttak selv om poengsummen ikke er oppnådd i konkret uttakskonkurranse.

**Appendix 1**

**Uttak til landslag 2025, spesifikt mot VM Plattling juni 2025.**

Forslag til uttakskonkurranse:

**Dato:** 3. og 4. mai 2025. (*Dato må diskuteres. Dersom det vurderes som nødvendig å gjennomføre uttak tidligere vil en forsøke å sette dette opp høsten 2024. Uttakskonkurranser vil da følge samme oppsett, men med andre datoer)*

**Sted:** Kongsberg (Grettefoss for freestyle, Kloppfoss for slalåm). Sted kan endres dersom vannstand gjør at dette er nødvendig. Dersom forhold knyttet til vannstand tilsier at en ikke kan gjennomføre i Kongsberg kan konkurransene flyttes til Voss. Uttakskomiteen tar beslutning knyttet til dette så tidlig som det lar seg gjøre, men det er mulighet for at konkurransen kan bli flyttet på kort varsel avhengig av vannstand. Det vurderes som viktig at en velger å holde konkurransene der forholdene er så gode som mulig.

**Deltakere:** Alle padlere med tilstrekkelige ferdigheter til å delta på en trygg måte er velkomne til å delta på uttakskonkurransene, men personer som pga alder (for ung etter ICF-regler) eller nasjonalitet (tilhører et annet landslag, se ICF-regler) vil ikke vurderes for landslagsuttak.

**Lørdag 3. mai - slalåmkonkurranse**

Kvalifisering:
1 run per kategori (K1 senior menn, senior kvinner, junior menn, junior kvinner. C1 legges til dersom det er deltakere som ønsker dette).

Finale:
1 run per kategori.

**Søndag 4. Mai – freestylekonkurranse**

Kvalifisering:
2 run per kategori (K1 senior menn, senior kvinner, junior menn, junior kvinner. C1 legges til dersom det er deltakere som ønsker dette), poeng summeres.
Oppsett som gjelder antall run kan endres dersom en må velge annen bølge/valse enn plan A pga vannstand. Følge ICF-regler.

Finale:
3 run per kategori, beste run teller. Oppsett som gjelder antall run kan endres dersom en må velge annen bølge/valse enn plan A pga vannstand. Følge ICF-regler.

**Appendix 2**

**Uttaksprotokoll:**

**Senior team:**

**Freestyle:**Etter ICF-kvote kan en ta ut 5 senior menn og 5 senior kvinner. Topp 5 fra freestylekonkurranse søndag 4. mai tas ut til landslag.

**Slalåm:**Topp 3 kvinner og topp 3 menn fra uttakskonkurranse 3. mai tas ut til landslag.

**Junior team:**Etter ICF-kvote kan en ta ut 3 junior menn og 3 junior kvinner.

Et viktig mål for ungdomssatsningen er å gi utøverne det best mulige tekniske grunnlaget for å kunne prestere på høyt nivå som seniorer. Juniorer tas derfor ut basert på ferdigheter i både slalåm og freestyle kombinert.

Prestasjoner i slalåm og freestyle vil skåres og kombineres på følgende måte for uttak til landslag i slalåm og freestyle:

Etter uttakskonkurransene i henholdsvis slalåm og freestyle gis det poeng basert på rangering.
1. plass gir 0 poeng, 2. plass gir 2 poeng og så videre. Denne skåringen gis etter begge uttakskonkurransene, og skårene kombineres. Utøveren med lavest skåre vil være den som har prestert best kombinert.

Uttak til juniorteam blir deretter som følger:

Freestyle:
1. plass i junior menn og 1. plass i junior kvinner fra freestyle-konkurransen selekteres til landslag. Deretter selekteres de med høyest kombinert skåre fra freestyle og slalåm som ikke allerede har førsteplass.

Slalåm:
1. plass i junior menn og 1. plass i junior kvinner fra slalåm-konkurransen selekteres til landslag. Deretter selekteres 2 junior kvinner og 2 junior menn med høyest kombinert skåre fra freestyle og slalåm som ikke allerede har førsteplass.

Dersom to juniorer har samme skåre i kombinert-rangeringen vil skåren fra den aktuelle grenen (freestyle eller slalåm) brukes for å skille.

**Ved uavgjort/like resultater:**

I kvalifisering:
Dersom to utøvere har like skårer i kvalifisering åpnes en ekstra plass i finale.

Finale:
Dersom to utøvere har like skårer i finale enten i freestyle eller slalåm bestemmes resultater på følgende måte (dersom en ikke kan løse problemstillingen på steg 1 går en videre til steg 2, osv):

1. den med høyest skåre/raskest tid fra kvalifiseringsrunde
2. den med best resultat fra NM 2024 (i den aktuelle grenen)
3. dersom ingen deltok i NM vil uttakskomiteen gjøre en vurdering og ta en beslutning

**Ved ledig plass på landslag hele året eller til spesifikke konkurranser:**

Dersom noen som har kvalifisert til landslag ikke ønsker/kan reise vil plassen kunne følges av neste person på rangeringen (etter fremgangsmåte over)